wickkiey/tamil-wikipedia-markdown huggingface dataset:
# இராமச்சந்திர புருசோத்தம் மராத்தே


**பண்டிட் இராம் மராத்தே** என்றும் அழைக்கப்படும் **இராமசந்திர புருசோத்தம் மராத்தே** (Ramchandra Purushottam Marathe) (23 அக்டோபர் 1924 - 4 அக்டோபர் 1989) ஒரு மராத்தி இசை இயக்குநரும், பாடகரும், மேடையிலும், திரைப்படங்களிலும் நடிகராக இருந்தவரும் ஆவார். குழந்தை நடிகராக, பிரபாத் திரைப்பட நிறுவனத்தின் 1938 திரைப்படமான *கோபால் கிருட்டிணா* என்பதில் கிருட்டிணனாக நடித்தார். இந்துஸ்தானி இசையின் ஆக்ரா கரானாவின் (பாரம்பரியம்) மேதை விலாயத் உசைன் கான், கிருட்டிணராவ் புலாம்ப்ரிகர் போன்ற பலரிடம் சீடராக இருந்தர். கிருட்டிணாராவ் மூலம், ஜெய்ப்பூர், குவாலியர் மற்றும் ஆக்ரா போன்ற பல்வேறு கரானங்களின் கூறுகளைக் கொண்ட தனது கயல் பாணியை உருவாக்கினார்.  

## சொந்த வாழ்க்கை
இவர், 1924 அக்டோபர் 23 அன்று புனேவில் பிறந்தார். அங்கு பாவே பள்ளியில் பள்ளிப்படிப்பை முடித்தார். 1933இல் சாகர் திரைப்பட நிறுவனத்தில் சேர்ந்தார். மேலும், மெகபூப் இயக்கத்தில் *மன்மோகன்*, *ஜாகிர்தார்*, *வதன்* போன்ற படங்களில் நடித்தார். பின்னர் இவர் 1935இல் பிரபாத் திரைப்பட நிறுவனத்தில் சேர்ந்தார். புகழ்பெற்ற இயக்குனரான வி. சாந்தாராமின் வழிகாட்டுதலில் "கோபால் கிருட்டிணன்" என்ற படத்தில் நடித்தார். இவர் 1940 வரை பிரபாத் நிறுவனத்துடன் இருந்தார். *அட்மி* (இந்தி) *மனுஸ்* (மராத்தி) போன்ற படங்களில் நடித்தார்.
# படே இனாயத் உசைன் கான்

**உஸ்தாத் படே இனாயத் உசேன் கான்** (Ustad Bade Inayat Hussain Khan) (1840-1923) ஒரு பாரம்பரிய இந்திய பாடகர் ஆவார், இவர் புகழ்பெற்ற குவாலியர் கரானாவைச் (பாரம்பரியம்) சேர்ந்தவர். குவாலியர் கரானாவின் நிறுவனர் நாதன் பீர் பக்சின் தாய்வழி பேரனாக இருந்த அட்டு கானின் மகனான இவர், கயல் கெய்கியில் போல் பாண்டை அறிமுகப்படுத்திய முதல் நபராக இருந்தார். இவரது கயல் கெய்கி அனைத்து கரானாக்களிலும் பயன்படுத்தப்படுகிறது.  

இவரது மகன் உஸ்தாத் குர்பன் உசைன் கான் இவரது பாரம்பரியத்தைத் தொடர்ந்தார். மேலும், இராஜ் கயாக் என்ற பட்டத்தைப் பெற்றார்.
# அந்தோணி மேக்கி



**அந்தோணி மேக்கி** (பிறப்பு:செப்டம்பர் 23, 1978) என்பவர் அமெரிக்க நாட்டு நடிகர் ஆவார். இவர் 2002 ஆம் ஆண்டு முதல் 8 மைல் (2002), பிரதர் டு பிரதர் (2004), ஹேவன் (2004), த ஹர்ட் லாக்கர் (2009), கேங்க்ஸ்டர் ஸ்குவாட் (2014) போன்ற பல திரைப்படங்களில் நடித்துள்ளார்.  

இவர் 2014 ஆம் ஆண்டு முதல் மார்வெல் ஸ்டுடியோ தயாரித்த மார்வெல் திரைப் பிரபஞ்சத் திரைப்படங்களான கேப்டன் அமெரிக்கா: முதல் அவெஞ்சர் (2011), கேப்டன் அமெரிக்கா: த வின்றர் சோல்யர் (2014), அவெஞ்சர்ஸ்: ஏஜ் ஆஃப் அல்ட்ரான் (2015), கேப்டன் அமெரிக்கா: சிவில் வார் (2016), அவெஞ்சர்ஸ்: இன்பினிட்டி வார் (2018), அவெஞ்சர்ஸ்: எண்ட்கேம் (2019) போன்ற திரைப்படங்களில் 'சாம் வில்சன் / பால்கன்' என்ற கதாபாத்திரத்தில் நடித்ததன் மூலம் மிகவும் அறியப்படும் நடிகர் ஆவார். மற்றும் 2021 ஆம் ஆண்டு டிஸ்னி+ தொடரான பால்கன் அண்ட் வின்டர் சோல்ஜர் என்ற வலைத் தொடரிலும் நடித்துள்ளார்.  

## ஆரம்ப கால வாழ்க்கை
இவர் நியூ ஓர்லென்ஸ் நகரில் மார்தா மற்றும் வில்லி மேக்கி சீனியர் ஆகியோருக்கு மகனாகப் பிறந்தார். இவரது சகோதரர் கால்வின் மேக்கி என்பவர் துலேன் பல்கலைக்கழகத்தில் பொறியியல் முன்னாள் இணை பேராசிரியராக பணிபுரிந்தார். இப்போது லூசியானா மீட்பு ஆணையத்தில் பணிபுரிகிறார். இவர் 1997 இல் வட கரோலினா ஸ்கூல் ஆப் ஆர்ட்ஸில் உயர்நிலைப் பள்ளியில் நாடக கலையில் பட்டம் பெற்றார்.
# அமி பாஸ்கல்



**அமி பாஸ்கல்** (பிறப்பு:மார்ச்சு 25, 1958) என்பவர் தொழில் நிர்வாகி மற்றும் திரைப்படத் தயாரிப்பாளர் ஆவார். இவர் 2006 முதல் 2015 வரை இணைத் தலைவராக மோனி பிக்சர்ஸ் குழுமத்தின் சோனி பிக்சர்ஸ் என்டர்டெயின்மென்ட் மற்றும் சோனி பிக்சர்ஸ் தொலைக்காட்சியில் பணியாற்றினார். இவர் பல திரைப்படங்கள் மற்றும் தொலைக்காட்சி நிகழ்ச்சிகளின் தயாரிப்பு மற்றும் விநியோகத்தில் மேற்பார்வையாளராகவும் மேலும் 2014 ஆம் ஆண்டின் பிற்பகுதியில் சோனி பிக்சர்ஸ் ஹேக்கின் இணைத் தலைவராகவும் இருந்துள்ளார்.  

இவரது பாஸ்கல் பிக்சர்ஸ் என்ற தயாரிப்பு நிறுவனம் கோஸ்ட்பஸ்டர்ஸ் என்ற திரைப்படத்தை தயாரித்துள்ளது. ஸ்பைடர்மேன்: ஹோம்கம்மிங் (2017), தி போஸ்ட் (2017), மோலி'ஸ் கேம் (2017) போன்ற பல திரைப்படங்களை தயாரித்துள்ளார். தி போஸ்ட் மற்றும் லிட்டில் வுமன் என்ற திரைப்படத்தை தயாரித்ததற்காக சிறந்த படத்திற்கான இரண்டு அகாதமி விருதைப் பெற்றுள்ளார்.
# கிறிஸ் மெக்கேனா



**கிறிஸ் மெக்கேனா** (பிறப்பு: திசம்பர் 3, 1969) என்பவர் அமெரிக்க நாட்டு தொலைக்காட்சி எழுத்தாளர், திரைக்கதை ஆசிரியர் மற்றும் தொலைக்காட்சி, எழுத்தாளர் தயாரிப்பாளர் ஆவார். இவர் அமெரிக்க டாட்!, கம்யூனிட்டி, தி மிண்டி புராஜெக்ட் போன்ற நிகழ்ச்சிகளை எழுதியுள்ளார். அத்துடன் இசுபைடர்-மேன்: ஹோம்கம்மிங் (2017), சுமான்சி: வெல்கம் டூ தி ஜங்கிள் (2017) போன்ற திரைப்படங்களுக்கு திரைக்கதையாளராகவும் மற்றும் ஆன்ட்-மேன் மற்றும் தி வாஸ்ப் (2018), இசுபைடர்-மேன்: பார் பிரம் ஹோம் (2019) போன்ற திரைப்படங்களுக்கு கதை எழுத்தாளராகவும் பணிபுரிந்து உள்ளார்.
# எரிக் சோமர்ஸ்



**எரிக் சோமர்ஸ்** (பிறப்பு: திசம்பர் 16, 1976) என்பவர் அமெரிக்க நாட்டு தொலைக்காட்சி எழுத்தாளர், திரைக்கதை ஆசிரியர் மற்றும் தொலைக்காட்சி தயாரிப்பாளர் ஆவார். இவர் தனது திரைத்துறை வாழ்க்கையை 'ஸ்டார்க் ரேவிங் மேட்' என்ற தொலைக்காட்சி தொடரில் தயாரிப்பு ஊழியராக ஆரம்பித்தார். அதை தொடர்ந்து 'அமெரிக்க டாட்' என்ற தொடரில் எழுத்தாளர் கிறிஸ் மெக்கேனா என்பவருடன் இணைத்து துணை எழுத்தாளரகாக பணிபுரிந்துள்ளார். இசுபைடர்-மேன்: ஹோம்கம்மிங் (2017), சுமான்சி: வெல்கம் டூ தி ஜங்கிள் (2017), ஆன்ட்-மேன் மற்றும் தி வாஸ்ப் (2018), இசுபைடர்-மேன்: பார் பிரம் ஹோம் (2019) போன்ற திரைப்படங்களிலும் இணை எழுத்தாளராக பணிபுரிந்துள்ளார்.
# ஜெண்டயா



**ஜெண்டயா** (பிறப்பு:செப்டம்பர் 1, 1996) என்பவர் அமெரிக்க நாட்டு நடிகை மற்றும் பாடகி ஆவார். இவர் ஆரம்பகாலத்தில் குழந்தை மாதிரியாகவும், நடனக் கலைஞராகவும் தனது வாழ்க்கையைத் தொடங்கினார். அதற்க்கு பிறகு 'ஷேக் இட் அப்' (2010-2013) என்ற டிஸ்னி தொலைக்காட்சி நிகழ்ச்சியில் 'ராக்கி புளூ' என்ற முக்கியக் கதாபாத்திரத்தில் நடித்துள்ளார், அதற்கு பிறகு 'கே.சி அண்டர்கவர்'(2015-2018) என்ற மற்றொரு டிஸ்னி தொலைக்காட்சி நிகழ்ச்சியில் 'கே.சி கூப்பர்'என்ற முக்கியக் கதாபாத்திரத்தில் நடித்துள்ளார். 2017 ஆம் ஆண்டு மீநாயகன் திரைப்படனமான இசுபைடர்-மேன்: ஹோம்கம்மிங் மற்றும் இசுபைடர்-மேன்: பார் பிரம் ஹோம் (2019) போன்ற திரைப்படங்களில் நடித்துள்ளார்.
# நுண்ணுயிரி தொழில்நுட்ப நிறுவனம்


**நுண்ணுயிரி தொழில்நுட்ப நிறுவனம்** **(IMTECH)** (*Institute of Microbial Technology*) இந்தியாவின், சண்டிகரில் அறிவியல் மற்றும் தொழிலக ஆய்வு குழுமத்தின் (சிஎஸ்ஐஆர்) நிதியுதவியில் 1984இல் நிறுவப்பட்ட நிறுவனமாகும்.  

நவீன உயிரியல் அறிவியல் மற்றும் நுண்ணுயிரி சம்பந்தப்பட்ட உயிரி தொழில்நுட்பத்தின் பல துறைகளில் இந்த நிறுவனம் ஆராய்ச்சியில் ஈடுபட்டுள்ளது. நோயெதிர்ப்பு மற்றும் தொற்று நோய்கள், புரத வடிவமைப்பு மற்றும் பொறியியல், நொதித்தல் அறிவியல், நுண்ணுயிர் உடலியல் போன்ற ஆராய்ச்சிகளுக்குச் சிறப்பு முக்கியத்துவம் அளிக்கிறது. மரபியல், ஈஸ்ட் உயிரியல், உயிர் தகவலியல், நுண்ணுயிர் அமைப்பு முறைப்படுத்தல்களின், நுண்ணுயிர் பன்முகத்தன்மையில் உயிராற்றல் பொருட்கள் மற்றும் நொதிகள் உயிர் மாற்றம் உள்ளிட்ட துறைகளில் ஆய்வுகள் நடைபெறுகின்றன. இந்நிறுவனத்தின் தற்போதைய இயக்குநர் முனைவர் சஞ்சீவ் கோஸ்லா ஆவார். மேனாள் இயக்குநர்ககளாக முனைவர் அனில் கோல், மற்றும் முனைவர் கிரிஷ் சாஹ்னி உள்ளனர்.  

## வசதிகள்
நவீன உயிரியல் ஆராய்ச்சிக்கான வசதிகளுடன் இந்த நிறுவனம் உள்ளது. இவற்றில் ஆய்வகத்திலிருந்து சோதனை அளவிலான நொதித்தல், திசு மற்றும் உயிரணு வளர்ப்பு வசதி, நுண்ணுயிரிகளைப் பராமரித்தல், பாதுகாத்தல் மற்றும் அடையாளம் காணும் வசதி, ஆய்வக விலங்கு வளர்ப்பிடம், உயிரி தகவல்தொடர்பு மற்றும் உயிர் கணக்கீட்டிற்கான நிலையங்கள், புரதம் மற்றும் டி.என்.ஏ பகுப்பாய்விற்கான உபகரணங்கள், அறிவுசார் சொத்து மேலாண்மைக்கான சுமார் 64,000 மேற்கோள் புத்தகங்கள், அதி நவீன நுண்ணோக்கிகள் மற்றும் தரவுத்தளங்களைக் கொண்ட நூலகம் செயல்பாட்டில் உள்ளன. நோய்க்கிருமி நுண்ணுயிரிகளின் ஆராய்ச்சி பணிகளுக்காக இந்த நிறுவனம் உயிரியல் பாதுகாப்பு நிலை 3 (பி.எஸ்.எல் 3) ஆய்வக வசதியைக் கொண்டுள்ளது.  

## சாதனைகள்
இயற்கை, மறுசீரமைப்பு மற்றும் உறைவு குறிப்பிட்ட ஸ்ட்ரெப்டோகினேஸ் ஒரு முக்கியமான உயிர் காக்கும் மருந்தாகக் காப்புரிமை பெறப்பட்டுள்ளது.  

## கல்வியாளர்கள்
இந்த நிறுவனம் காசியாபாத் (ACSIR), அறிவியல் மற்றும் புதுமையான ஆராய்ச்சி குழுமத்துடன் இணைந்து கூட்டாக முனைவர் பட்ட ஆய்வினை வழங்குகிறது.  

## மருந்து கண்டுபிடிப்பிற்கான கணக்கீட்டு வளங்கள்
சிஆர்டிடி (மருந்து கண்டுபிடிப்பிற்கான கணக்கீட்டு வளம்) என்பது திறந்த மூல மருந்து கண்டுபிடிப்பு (ஓ.எஸ்.டி.டி) இன்சிலிக்கோ தொகுதியின் ஒரு பகுதியாகும். சிஆர்டிடி வலை வாசல் மருந்து கண்டுபிடிப்பு தொடர்பான கணினி வளங்களை வழங்குகிறது. சி.எஸ்.ஐ.ஆர்-நுண்ணுயிரி தொழில்நுட்ப நிறுவனத்தில் கஜேந்திர பால் சிங் ராகவாவின் வழிகாட்டுதலின் கீழ் இந்த தொகுதி உருவாக்கப்பட்டுப் பராமரிக்கப்படுகிறது.  

## போலி தரவுகளின் சர்ச்சை
17 ஜூலை 2014 அன்று, இந்தியாவின் பிரதான ஊடகங்கள் பல்வேறு பத்திரிகைகளில் இந்நிறுவன ஆய்வு வெளியிடு ஆவணங்களைத் திரும்பப் பெறுவது குறித்த அறிக்கைகளை வெளியிட்டன.  

## உயிர் தகவல்தொடர்பு சேவைகள்
சண்டிகரின் நுண்ணுயிர் தொழில்நுட்ப நிறுவனத்தில் 150க்கும் மேற்பட்ட இலவச மற்றும் திறந்த மூல மென்பொருள், தரவுத்தளங்கள் மற்றும் வலை சேவையகங்கள் உருவாக்கப்பட்டுள்ளன. இந்த சேவையகங்கள் உலகளவில் அறிவியல் சமூகத்தால் பெரிதும் பயன்படுத்தப்படுகின்றன.
# பக்சர் கோட்டை


**பக்சர் கோட்டை** *(Buxar Fort)* இந்தியாவின் பீகார் மாநிலத்திலுள்ள பக்சர் நகரத்தில் அமைந்துள்ளது. பக்சர் மாவட்டத்தின் தலைநகரமான இந்நகரம் கிழக்கு இந்தியாவில் கிழக்கு உத்தரப்பிரதேசத்திற்கு எல்லையாக அமைந்துள்ளது. 1054 ஆம் ஆண்டு மன்னர் ருத்ரா தியோ பக்சர் கோட்டையைக் கட்டினார். தாடகை என்ற அரக்கியை இராமர் கொன்ற இடமாகவும், விசுவாமித்திர முனிவரின் ஆசிரமம் இருந்த இடமாகவும் கருதப்படுவதால் பக்சர் நகரம் கலாச்சார பாரம்பரியத்திற்கு பெயர் பெற்றது.  
## பெயர்காரணம்
பக்சர் என்ற சொல் வியாக்ராசரிலிருந்து பெறப்பட்டதாகும் துர்வாச முனிவரின் சாபத்தின் விளைவாக புலி முகம் கொண்டிருந்த வேத்சிரா புனித தொட்டியில் குளித்தபின் சாபவிமோசனம் பெற்றார். பின்னர் இவருக்கு வியாக்ராசர் என்று பெயரிடப்பட்டது.  

## புவியியல்
இந்தியாவின் பீகார் மாநிலத்தில் உள்ள பக்சர் நகரில் கங்கை ஆற்றின் கரையில் பக்சர் கோட்டை அமைந்துள்ளது.  

## வரலாறு
பக்சர் மாவட்டம் அதன் தாய் மாவட்டமான போச்பூருடன் நெருங்கிய தொடர்பையும் பழமையான வரலாற்றையும் கொண்டுள்ளது. புராணங்களின்படி, பக்சரின் பண்டைய முக்கியத்துவம் பிராமண புராணம் மற்றும் வரா புராணம் போன்ற காவியங்களில் குறிப்பிடப்பட்டுள்ளது. 1764 ஆம் ஆண்டு இந்த கோட்டைக்கு அருகே பக்சர் போர் நடந்தது, கிழக்கிந்திய கம்பெனி அப்போரில் வெற்றி பெற்றது.  
## அகழ்வாய்வுகள்
1926-1927 ஆம் ஆண்டில் ஆற்றங்கரையோரத்தில் நடைபெற்ற அகழ்வாராய்ச்சியின் போது 3 ஆம் நூற்றாண்டு மற்றும் 4 ஆம் நூற்றாண்டுக்கு முந்தைய பிராமி எழுத்து கல்வெட்டுகளுடன் இரண்டு முத்திரைகள் கண்டுபிடிக்கப்பட்டன. கோட்டையின் தெற்குப் பகுதியும் கோட்டை முகப்பும் மட்டுமே இப்போது நிற்கின்றன என்று 1812 ஆம் ஆண்டு பக்சர் கோட்டையை பார்வையிட்ட கிழக்கிந்திய கம்பெனியின் மருத்துவ அலுவலர் பிரான்சிசு புக்கானன் குறிப்பிட்டுள்ளார். கோட்டையில் பூமிக்கு அடியில் ஒரு சுரங்கப்பாதை இருந்ததாகவும், அங்கு பழங்கால உருவங்கள் வைக்கப்பட்டிருந்ததாகவும், அந்த இடம் பாதாளகங்கை என்று அழைக்கப்பட்டதாகவும் பிரான்சிசு அப்போது கூறினார். 1871-1872 ஆம் ஆண்டில் அலெக்சாண்டர் கன்னிங்ஙாம் கோட்டைக்கு வருகை தந்தபோது, கோட்டையில் எந்த வரலாற்று கலைப்பொருட்களையும் காணவில்லை என்று குறிப்பிட்டு இது முற்றிலும் பிராமணிய தளம் என்றார். தொல்பொருள் ஆர்வம் எதுவும் இங்கில்லை என்றும் கூறினார்.
# துசார் தத்தா



**பண்டிட் துசார் தத்தா** (Tushar Dutta) ஒரு இந்துஸ்தானி இசைப் பாடகராவார்.  

## ஆரம்ப கால வாழ்க்கை
துசார் வங்காளதேசத்தின் நத்தோரியல் பிறந்தார். இந்திய பாரம்பரிய இசையின் அடிப்படைகளை துர்காபூரின் பிமல் மித்ராவிடம் சிறு வயதிலேயே கற்றுக்கொள்ளத் தொடங்கினார். 1983 ஆம் ஆண்டில் ஐடிசி இசை ஆராய்ச்சி ஆராய்ச்சி அகாதமியில் சேர்ந்த இவர், அர்குத் கண்ணபிராம் மற்றும் அருண் பதுரி ஆகியோரின் கீழ் தாலிம் பயிற்சி பெற்றார். கிரானா மற்றும் ஆக்ரா கரானா ஆகிய இரண்டு இசை பாணிகளைக் கலப்பதன் மூலம் அவர் தனக்கென ஒரு தனித்துவமான பாணியை உருவாக்கியுள்ளார் .  

## தொழில்
துசார் அனைத்திந்திய வானொலியிலும், தூர்தர்ஷனிலும் சிறந்த தர பாடகர் ஆவார். 1998 ஆம் ஆண்டில், வாரணாசியில் நடந்த அகில இந்திய பல்கலைக்கழக போட்டியில் கயலில் முதலிடம் பிடித்தார். மும்பையைச் சேர்ந்த சுர் சிருங்கர் சம்சாத்திடமிருந்து "சுர்மானி" என்ற பட்டத்தைப் பெற்றுள்ளார். இவருக்கு இந்திய அரசின் கலாச்சார அமைச்சகத்திலிருந்து தேசிய உதவித்தொகையும் வழங்கப்பட்டது.  

## திரை இசை
இவர் பல திரைப்படங்களுக்கும் பின்னணி அமைத்துள்ளார். மேலும் வலைத் தொடரான தான்சேன் தான்புராவுக்கும் இசையமைத்திருந்தார்.
# மஞ்சரி (இந்தியப் பாடகர்)



**மஞ்சரி** (Manjari) (பிறப்பு 17 ஏப்ரல் 1986) இந்தியாவைச் சேர்ந்த இந்துஸ்தானி இசைப் பாடகராவார். மஞ்சரி 1986இல் திருவனந்தபுரத்தில் பிறந்தார். இருப்பினும், இவர் மஸ்கட்டில் வளர்ந்தார். படங்களைத் தவிர, மஞ்சரி பல இசை ஆல்பங்களிலும் பாடியுள்ளார். இவரது முதல் நிகழ்ச்சி எட்டாம் வகுப்பில் படிக்கும்போது கொல்கத்தாவைச் சேர்ந்த 'சிவா' என்ற ராக் இசைக்குழுவுடன் இருந்தது.  

## தொழில்
சத்யன் அந்திக்காடு இயக்கிய திரைப்படமான 'அச்சுவின்டே அம்மா' என்ற மலையளப் படத்தில் இளையராஜாவின் இசையில் திரைப்பட இசை உலகிற்கு அறிமுகமானார். இவர் அப்படத்தில் கே. ஜே. யேசுதாசுடன் ஒரு பாடலையும், தனித்து ஒரு பாடலையும் பாடினார். பின்னர், இரமேஷ் நாராயண், இளையராஜா, எம். ஜி. இராதாகிருஷ்ணன், கைதாபிரம் விசுவநாதன், வித்தியாசாகர், எம். ஜெயசந்திரன், மறைந்த ரவீந்திரன் போன்ற இசையமைப்பாளர்களுடன் பணியாற்றியுள்ளார். பாலபாஸ்கரின் *மழயில் ஆரோ ஓரல்* என்ற இசைத் தொகுப்புகளுக்கும் இவர் பாடியுள்ளார். 200க்கும் மேற்பட்ட தமிழ் மற்றும் மலையாள படங்களிலும் இவர் பல பாடல்களைப் பாடியுள்ளார். 2004 முதல், இவர், "சூர்யா" என்ற பதாகையின் கீழ் இந்தியாவிலும் உலகிலும் இந்துஸ்தானி இசை நிகழ்ச்சிகளை நடத்தி வருகிறார். கசல் பாடகியாக வும் இவர் புகழ் பெற்றார். 'மீடியா ஒன்' தொலைக்காட்சியில் ''கயல்' என்ற பிரத்யேக கசல் நிகழ்ச்சியை இவர் நிகழ்த்தினார்.  

2005ஆம் ஆண்டில், சிறந்த பாடகருக்கான கேரள அரசு விருதை இரண்டு முறை பெற்றுள்ளார். சிறந்த பாடகருக்கான ஏசியானெட் விருதையும் இரண்டு முறை பெற்றுள்ளார். கிரானா கரானாவின் பண்டிட் இரமேசு ஜூலேவின் கீழ் இந்துஸ்தானி இசையில் தனது படிப்பைத் தொடர்கிறார்.  

## சொந்த வாழ்க்கை
இவர், பாபு இராசேந்திரன், மருத்துவர். இலதா ஆகியோருக்கு பிறந்தார். இவருக்கு மாதுரி என்ற தங்கையும் உண்டு. இவர் ஓமான் சுல்தானகத்தின் இந்திய பள்ளியான அல் வாடி அல் கபீரின் முன்னாள் மாணவியாவார்.
# எம். ஜே. இராதாகிருட்டிணன்


**எம். ஜே. இராதாகிருட்டிணன்** (M. J. Radhakrishnan) (1957/1958 - சூலை 12 2019) இந்தியாவைச் சேர்ந்த ஒளிப்பதிவாளராவார். முக்கியமாக மலையாளப் படங்களில் பணிபுரிந்தார். மலையாளத் திரைப்படமான 'ஒலு' என்ற திரைப்படத்தில் பணியாற்றியதற்காக சிறந்த ஒளிப்பதிவாளருக்கான தேசிய திரைப்பட விருதினை 2018இல் பெற்றார். ஒளிப்பதிவாளரான மங்கடா இரவி வர்மா பெற்ற விருகளுக்குச் சமமாக இவரும் சிறந்த ஒளிப்பதிவுக்கான கேரள மாநில விருதை 7 முறை வென்றார். முன்னதாக இவர் ஒரு புகைப்படக் கலைஞராகவும் பின்னர் ஒளிப்பதிவாளராகவும், இயக்குநர் ஷாஜி என். கருணிடம் உதவி இயக்குனராகவும் இருந்தார்.  

## திரைப்பட விழாக்கள்
இவரது முக்கியமான படைப்புகளில் *தேசதானம்* (1996), *கருணம்* (1999) *நாலு பென்னுங்கள்* (2007) ஆகியவை அடங்கும். *வீட்டிலெக்குள்ளே வழி* (2010), *ஆகாசிண்டே நிறம்* ( 2012) போன்ற இவரது படங்கள் கான் (பிரான்சு), சாங்காய், கெய்ரோ, மொண்ட்ரியால், தெல்லூரைடு, சியோன்சூ, தொராண்டோ, சிகாகோ, ரோட் தீவு மற்றும் ராட்டர்டேம் உள்ளிட்ட உலகெங்கிலும் உள்ள பல முக்கிய திரைப்பட விழாக்களில் திரையிடப்பட்டன.  

இவரது படைப்புகளில் ஒன்றான "மரண சிம்மாசனம்", பிரெஞ்சு: "லு ட்ரோன் டி லா மோர்ட்", 1999), 1999 கேன்ஸ் திரைப்பட திருவிழாவில் அன் சிலன் ரெகார்ட் பிரிவில் கேமரா டி'ஓர் (கோல்டன் விருது) வென்றது. 2019 இல் நடந்த சாங்காய் சர்வதேச திரைப்பட விழாவில் இவரது *வெயில்மரங்கள்* சிறந்த கலை சாதனைக்காக கோல்டன் கோப்லெட் விருதை வென்றது. 117க்கும் மேற்பட்ட திரைப்படங்கள் மற்றும் பல ஆவணப்படங்களில் பணியாற்றிய இவர், அடூர் கோபாலகிருஷ்ணன், முரளி நாயர், ஷாஜி என். கருண், டி. வி. சந்திரன், டாக்டர் பிஜு, ஜெயராஜ் மற்றும் இரஞ்சித் உள்ளிட்ட சில முக்கிய இந்திய திரைப்பட தயாரிப்பாளர்களுடன் பணியாற்றினார்.  

இவர் பெரும்பாலும் கலைத் திரைப்படங்களில் பணிபுரிந்தார். மேலும், இவரது இயற்கையான ஒளியமைப்பு பாணிகளுக்காக அறியப்பட்டார். இரண்டு தசாப்தங்களுக்கும் மேலாக நீடித்த ஒரு வாழ்க்கையில், இவர் பல இளம் திரைப்பட தயாரிப்பாளர்களுடன் பணியாற்றினார். பெரும்பாலும் அவர்களின் முதல் முயற்சிகளில் உடன் இருந்தார். கிரண் ஜி.நாத் இயக்கிய கலாமண்டலம் ஐதர் அலி பற்றிய 2019 திரைப்படத்தில் ஒளிப்பதிவு இயக்குநராக இவர் கடைசியாக பணி புரிந்தார்.  

## ஆரம்ப கால வாழ்க்கை
இவர், கேரளாவின் கொல்லம் மாவட்டத்தில் புனலூர் அருகே தலிக்கோடு என்ற ஊரில் பிறந்தார். இவர், தனது இளமைப் பருவத்திலேயே புகைப்படம் எடுப்பதில் மிகுந்த ஆர்வம் கொண்டிருந்தார்.
# ம. கோ. இராதாகிருட்டிணன்


**மலபார் கோபாலன் நாயர் இராதாகிருட்டிணன்** (Malabar Gopalan Nair Radhakrishnan) (29 சூலை 1940 - 2 சூலை 2010) கேரளாவைச் சேர்ந்த இந்திய இசையமைப்பாளரும், கர்நாடக இசைப் பாடகருமாவார்.  

## சொந்த வாழ்க்கை
இவர், 1940 சூலை 29 அன்று கேரளாவின் ஆலப்புழா மாவட்டத்தில் உள்ள ஹரிபாடு என்ற ஊரில் இசையமைப்பாளரும், ஆர்மோனியக் கலைஞருமான மலபார் கோபாலன் நாயருக்கும், ஹரிகதா கலாட்சேப நிபுணர் கமலாட்சி அம்மா என்பவருக்கும் மூன்று குழந்தைகளில் மூத்த மகனாகப் பிறந்தார். ஆலப்புழாவின் சனாதன தர்மக் கல்லூரியில் தனது கல்லூரிக் கல்வியைப் பெற்ற இவர், சுவாதித் திருநாள் இசை அகாதாமியிலிருந்து கணபூசனம் பயின்றார். பிரபல பாடகர் கே.ஜே.யேசுதாஸ் அங்கு இவரது வகுப்பு தோழர்களில் ஒருவர். இவரது தம்பி எம். ஜி. ஸ்ரீகுமார் மலையாளத் திரைப்படத்துறையுலகிலும், தமிழகத் திரைப்படத்துறையுலகிலும் முன்னணி பின்னணி பாடகராக இருக்கிறார். இவரது தங்கை கே. ஓமனகுட்டி ஒரு பிரபல கருநாடக இசைப் பாடகரும், கல்வியாளருமாவார். இவர், கல்லீரல் நோய் காரணமாக திருவனந்தபுரத்தில் உள்ள ஒரு தனியார் மருத்துவமனையில் 2010 சூலை 2 ஆம் தேதி இறந்தார்.  

## தொழில்
எம். கோ. இராதாகிருட்டிணன் ஒரு இந்திய சந்நியாசியான சிறீ வித்யாதிராஜா ஹிருதயஞ்சலியின் சீடராக இருந்தார், மேலும், அவரது பாடல்களுக்கு இசையமைத்தார். இவர், பிரபல பாடகியான கே. எஸ். சித்ராவை, *அட்டகாசம்* என்ற படத்தில் அறிமுகப்படுத்தினார் .  

## இறப்பு
கல்லீரல் இழைநார் வளர்ச்சியால் பாதிக்கப்பட்ட இவர், 2 சூலை 2010 அன்று திருவனந்தபுரத்தில் உள்ள ஒரு தனியார் மருத்துவமனையில் காலமானார்.
# ஜி. வேணுகோபால்


**ஜி வேணுகோபால்** (G. Venugopal) (பிறப்பு: திசம்பர் 10, 1960) மலையாளத் திரைப்படங்களில் பணியாற்றியதற்காக அறியப்பட்ட ஒரு இந்திய பின்னணி பாடகராவார். "ஓடருத்தம்மாவ ஆளரியாம்" (1984) திரைப்படத்தில் தனது பாடலைத் தொடங்கினார். அதன் பின்னர் இவர் 300க்கும் மேற்பட்ட படங்களில் பாடியுள்ளார். 500க்கும் மேற்பட்ட தனி இசைத் தொகுப்புகளையும் கொண்டுள்ளார்.  

சேர்த்தலை கோபாலன் நாயர், மாங்காடு நடேசன், பி. சசிகுமார், பாலகுலங்கரா அம்பிகாதேவி, பெரும்பாவூர் இரவீந்திரநாத், வி சுப்பிரமணியம் ஆகியோர் அடங்குவர். பிரபல இசைக்கலைஞர் எம். ஜி. ராதாகிருஷ்ணன் போன்றவர்கள் இவரது வழிகாட்டிகளாகவும் ஆசிரியர்களாகவும் இருந்து இவரது வாழ்க்கையை வடிவமைப்பதில் செல்வாக்கு செலுத்தியவர் ஆவர்.  

## சொந்த வாழ்க்கை
ஜி வேணுகோபால் கேரளத்தின் திருவனந்தபுரம் மாவட்டத்தில் உள்ள கிளிமானூர் அருகிலுள்ள தட்டத்துமலை என்ற ஊரில் கோபிநாதன் நாயர் என்பவருக்கும், திருவனந்தபுரம் அரசு மகளிர் கல்லூரியின் இசைத்துறைத் தலைவராக இருந்து ஓய்வு பெற்ற சரோஜினி என்பவருக்கும் மூத்த மகனாகப் பிறந்தார். பரவூர் சகோதரிகள் என்று பிரபலமாக அறியப்பட்ட கே சாரதாமணியும், கே இராதாமணியும் இவரது தாய்வழி அத்தைகள் ஆவர். பிரபல பாடகர்கள் சுஜாதா மோகன் மற்றும் இராதிகா திலக் இவரது உறவினர்கள்.  

## மனிதாபிமானப் பணிகள்
"சினேகம் ஜி வேணுகோபால்" என்பது உலகெங்கிலும் உள்ள இவரது ரசிகர்களின் உதவியுடன் வேணுகோபால் தொடங்கிய ஒரு தொண்டு முயற்சியாகும். 2009 ஆம் ஆண்டில், இவர் தனது இசை வாழ்க்கையின் 25 ஆம் ஆண்டை எட்டியபோது இது தொடங்கப்பட்டது. அனாதை இல்லத்தின் குழந்தைகளுக்கு கலை மற்றும் கைவினைகளை கற்பிக்கும் தன்னார்வக் குழுவினர்களுடன் இது ஒரு வித்தியாசமான தொண்டாக நடத்தப் படுகிறது. இது 2009 ஆம் ஆண்டு தொடங்கி, தற்போது ஐந்தாம் ஆண்டில் உள்ளது. கேரளாவில், இந்திய மருத்துவச் சங்கத்தின் கீழ், கற்றல் குறைபாடு குறித்தத் திட்டங்களுக்கான நல்லெண்ண தூதராக இவர் உள்ளார். திருவனந்தபுரத்தில் பணிபுரியும் ஒரு தொண்டு சங்கமான சுவஸ்தி அறக்கட்டளையின் துணைத் தலைவராகவும் உள்ளார். மேலும் திருவனந்தபுரத்தில் செயல்படும் சுவஸ்தி இசை மற்றும் நடனப் பள்ளியின் கௌரவ நிர்வாக இயக்குநராகவும் உள்ளார். தொண்டுப் பணிகளுக்கு தனது இரசிகர்களை அனுப்புவதும், தேவைப்படும் நிறுவனங்களுக்கு கடன் வழங்குவதைத் தவிர, வேணுகோபால் நமது வாழ்க்கை முறை மற்றும் சுகாதார பிரச்சினைகளை நேரடியாக பாதிக்கும் செய்திகளை தொடர்ந்து பரப்பும் மனிதாபிமான முயற்சிகளிலும் இறங்கியுள்ளார். 'புகையிலை எதிர்ப்புப் பிரச்சாரம்', 'பசுமை கேரளப் பிரச்சாரம்', 'உறுப்பு தானப் பிரச்சாரம்', 'தூய்மையான கேரளா' ஆகிய பதாகைகளின் கீழ் இயங்கும் தூய்மை இயக்கங்கள் ஆகியன இதில் அடங்கும்.
# இராதிகா திலக்


**இராதிகா திலக்** (Radhika Thilak) (1969 - 20 செப்டம்பர் 2015) இந்தியவைச் சேர்ந்த மலையாள மொழிப் பின்னணிப் பாடகியாவார். மலையாளத் திரைப்ப படங்களில் 70 பாடல்களைப் பாடியுள்ளார்.  

## சொந்த வாழ்க்கை
இவர், எர்ணாகுளம் சின்மயா வித்யாலயாவிலும், புனித தெரசா கல்லூரியிலும் தனது கல்வியைப் பெற்றார். இவருக்கு சுரேஷ் என்பவருடன் 1992இல் திருமணம் நடந்தது. தம்பதியருக்கு தேவிகா என்ற மகள் இருக்கிறார். பிரபல பாடகர்கள் சுஜாதா மோகன் & ஜி.வேணுகோபால் இவரது உறவினர்கள்.  

## தொழில்
"அருணகிரண தீபம்", "தேவ சங்கீதம்", "மாய மஞ்சளில்", "கைதாபூ மனம்", "திருவாதிரா தீரா நோக்கியா", "என்டே உல்லுதுக்கம் கோட்டி", "நின்டே கண்ணில்" ஆகியவை இவரது குறிப்பிடத்தக்க பாடல்களில் சில. திரைப்படப் பாடல்களைத் தவிர, பக்தி பாடல்களையும் இவர் பாடியிருந்தார். இவர் ஒரு பிரபலமானத் தொலைக்காட்சித் தொகுப்பாளராகவும் இருந்தார்.  

## இறப்பு
கிட்டத்தட்ட இரண்டு ஆண்டுகளாக புற்றுநோய்க்கான சிகிச்சையில் இருந்த இவர். 20 செப்டம்பர் 2015 அன்று, கொச்சியிலுள்ள ஒரு தனியார் மருத்துவமனையில் அனுமதிக்கப்பட்டு, தனது 46 வயதில் இறந்தார்.
# ம. இரா. இராசகிருட்டிணன்


**மலபார் இராதாகிருட்டிணன் இராசகிருட்டிணன்** (Malabar Radhakrishnan Rajakrishnan) (பிறப்பு 25 மே 1977) ஓர் இந்திய ஒலிப்பதிவாளராவார். ரங்கஸ்தலம் (2018) என்ற படத்திற்காக 2019 ஆம் ஆண்டில் சிறந்த ஒலிப்பதிவுக்கான தேசிய விருதை வென்றார். 2011 ஆம் ஆண்டில் ஒலி கலப்புக்காக கேரள மாநில திரைப்பட விருதுகளையும் ( உருமி, சப்பா குரிஷ் ) 2012 ( மஞ்சாடிகுரு ) மற்றும் 2013 ஆம் ஆண்டில் மஞ்சாடிகுரு படத்திற்காக கேரள திரைப்பட தயாரிப்பாளர்கள் சங்கத்தின் முத்து விருதையும் வென்றார். இவர் தமிழ், இந்தி, தெலுங்கு, மராத்தி மற்றும் மலையாளத் திரைப்படங்களில் பணியாற்றியுள்ளார்.  

## ஆரம்ப கால வாழ்க்கை
இவர், 25 மே 1977 அன்று பிறந்தார். இவரது தந்தை ம. கோ. இராதாகிருட்டிணன் மலையாளத் திரையுலகின் புகழ்பெற்ற இசை இயக்குநர்களில் ஒருவராகவும், கர்நாடக இசையின் மேதையாகவும் இருந்தார். இவரது தாயார் பத்மஜா இராதாகிருட்டிணன் கலை மற்றும் இலக்கியத் துறையில் தனது பங்கை நிகழ்த்தியுள்ளார். இவரது தாத்தாவும் பாட்டியுமான மலபார் கோபாலன் நாயரரும், கமலாட்சி அம்மாவும் கூட இசைக்கலைஞர்கள். இவரது மாமா எம். ஜி. ஸ்ரீகுமார் மலையாளத் திறையுலகில் பிரபல பாடகராவார்.  

இவர் தனது அத்தை, புகழ்பெற்ற கர்நாடக பாடகியான கே . ஓமனக்குட்டி அம்மாவிடம் கர்நாடக இசையை பயின்றார். மேலும் மவேலிக்கரை கிருட்டிணன்குட்டி நாயர் திருப்பூணித்துறை இராதாகிருட்டிணன் ஆகியோரின் வழிகாட்டுதலின் பேரில் மிருதங்கத்தையும் பயின்றார். பொருளாதாரத்தில் இளங்கலை பட்டம் முடித்தார். பின்னர் இவர் திருச்சூர் சேத்தனா நிறுவனத்திலிருந்து ஒலி வடிவமைப்பில் தனது படிப்பை முடித்தார்.  

## தொழில்
தனது 23 வயதில், இவர் தீபன் சாட்டர்ஜி என்பவரிடம் உதவி ஒலிப் பொறியாளராக பணியாற்றினார். 2004 ஆம் ஆண்டில் தேசிய விருதைப் பெற்ற *பலோதேக்கோ* (பெங்காலி) உள்ளிட்ட 70 படங்களில் இவர் அவருக்கு உதவியுள்ளார். பின்னர் இவர் சென்னை *ஃபோர் ஃப்ரேம்ஸ் சவுண்ட் கம்பெனி* என்ற நிறுவனத்தில் உதவி ஒலி பொறியாளராக சேர்ந்தார். இப்போது அதன் தலைமை ஒலி பொறியாளராக பணியாற்றுகிறார். மலையாளத் திரையுலகில் பெரும்பாலான இயக்குனர்களுடன் பணியாற்றியுள்ள இவர், இந்தி, தமிழ், கன்னடம், மராத்தி, தெலுங்கு, பெங்காலி உள்ளிட்ட பல்வேறு மொழிகளில் 200க்கும் மேற்பட்ட படங்களுக்கு ஒலி வடிவமைப்பையும், ஒலிக்கலவையையும் செய்துள்ளார்.  

இவர், "*வின்டர்*" (திப்பு கருணாகரன் இயக்கியது) படத்தில் இடம் பெற்ற தனது மாமா எம். ஜி. ஸ்ரீகுமார் பாடிய பாடலுக்கு இசையமைத்துள்ளார். பிரியதர்சன், சந்தோஷ் சிவன், லால் ஜோஸ், வி. கே. பிரகாசு, ஏ. எல். விஜய் மேஜர் ரவி, திப்பு செல்வராகவன், அஞ்சலி மேனன் போன்ற இயக்குனர்களிடமும் இவர் பணியாற்றியுள்ளார். இசை அமைப்பாளராக இவரது அடுத்தத் திரைப்படம் மிஸ்டர் பீன் (மலையாளத் திரைப்படம்) என்பதாகும்.
# மாவேலிக்கரை கிருட்டிணன்குட்டி நாயர்


**மாவேலிக்கரை கிருட்டிணன்குட்டி நாயர்** (Mavelikara Krishnankutty Nair) (11 அக்டோபர் 1920 &ndash; 13 சனவரி 1988) மிருதங்கக் கலைஞராவார். ஆலப்புழா வெங்கப்பன் பிள்ளையிடமிருந்தும், வீச்சூர் கிருட்டிண ஐயரிடமிருந்து தனது பயிற்சியைப் பெற்றார். இவர், பழனி சுப்பிரமணிய பிள்ளையைத் தனது 'மானசீக குரு' வாகக் கருதினார். இந்தியக் குடியரசுத் தலைவரிடமிருந்து பத்மசிறீ விருது பெற்ற இவர் கேரள சங்கீத நாடக அகாடமி விருதையும் பெற்றார். கிருட்டிணன்குட்டி நாயர் திருவனந்தபுரத்தில் அனைத்திந்திய வானொலிக் கலைஞராகவும் இருந்தார்.
# சும்மா இருங்க மச்சான்


**சும்மா இருங்க மச்சான்** (*Summa Irunga Machan*) என்பது 1996 ஆண்டு வெளிவந்த தமிழ் நகைச்சுவைத் திரைப்படம் ஆகும். எஸ். என். பிரசாத் இயக்கிய. இப்படத்தில் பாண்டியராஜன், பிரகதி, திவ்யசிறீ ஆகியோர் முக்கிய வேடங்களில் நடித்துள்ளனர். மலேசியா வாசுதேவன், கோவை சரளா, கவிதா, சார்லி, அலெக்ஸ் ஆகியோர் துணை வேடங்களில் நடித்துள்ளனர். ஜோதி பிரசாத் தயாரித்த இப்படத்திற்கு, தேவா இசை அமைத்துள்ளார். படமானது 1996 மார்ச் 15 அன்று வெளியானது.  

## கதை
சுப்பிரமணி ( பாண்டியராஜன் ) ஒரு தொலைதூர கிராமத்தில் வசிக்கும் வேலையற்ற இளைஞன். சென்னையில் உள்ள தனது மாமாவிடம் ( மலேசியா வாசுதேவன் ) வந்து சேர தனது கிராமத்திலிருந்து வருகிறான். அவனுக்கு ஆச்சரியப்படுமு விதமாக, அவனது மாமாவுக்கு இரண்டு மனைவிகள் உள்ளனர் : பரமு ( கோவை சரலா ) மற்றும் ராஜம்மா ( கவிதா ) ஆகியோராவர். அவர்கள் வெவ்வேறு வீடுகளில் வசிக்கிறார்கள், மாமா தனது இரு மனைவிகளுடையே போராடுகிறார். பரமுவின் மகள் உமா ( பிரகதி ), ராஜம்மாவின் மகள் ரமா (திவ்யசிறீ), இருவரும் ஒரே கல்லூரியில் படிக்கின்றனர். சுப்ரமணியின் மாமா அவன் யாரென்று காட்டிக்கொள்ளாமல் ஒரு வேலைக்காரன்போல இருக்குமாறு அறிவுறுத்துகிறார். பரமு, ராஜம்மா இவனை வேலைக்கு அமர்த்திக்கொள்கின்றனர். உமாவும் ராமாவும் சுப்பிரமணியை காதலிக்கிறார்கள். மாமாவைப் போலல்லாமல், சுப்பிரமணி பலதார மணத்துக்கு எதிரானவன். அடுத்தது என்ன நடக்கிறது என்பதே கதை ஆகும்.  

## நடிகர்கள்

- பாண்டியராஜன் சுப்பிரமணியாக
- பிரகதி உமாவாக
- திவ்யசிறீ ரமாவாக
- மலேசியா வாசுதேவன்
- கோவை சரளா பரமுவாக
- கவிதா இராஜம்மாவாக
- சார்லி சிங்கமணியாக
- அலெக்ஸ்
- லூசு மோகன்
- திடீர் கண்ணையா
- பிரகதிஷ்
- பரதன்
- வினாயக் ராஜ்
- பாபு
- பிரேமி
- சொரூபா
- மணிமேகலை
- மாஸ்டர் பாதூஷா
- தேவா சிற்றபுத் தோற்றத்தில்

## இசை
திரைப்படத்திற்கான பின்னணி இசை மற்றும் பாடல்களுக்கான இசையை திரைப்பட இசையமைப்பாளர் தேவா இசையமைத்தார். 1996 இல் வெளியான இசைப் ஒலிப்பதிவில், காளிதாசன் எழுதிய ஐந்து பாடல்கள் இருந்தன.  
| 1 | 'சந்திரனும்' | தேவா | காளிதாசன் | 3:33 |
| --- | --- | --- | --- | --- |
| 2 | 'பட்டம் பட்டம் பட்டம்பூச்சி' | கிருஷ்ணராஜ், லோகநாதன் | 3:47 |  |
| 3 | 'மாமா மாமா' | சிந்து, டி. கே. கலா, மனோ | 4:04 |  |
| 4 | 'டிக் டிக் டிக்' | கே.எஸ் சித்ரா, மனோ | 4:03 |  |
| 5 | 'காதலுக்கு கண்ணிருக்கு | மனோ, சிந்து | 4:36 | } |
# 500 பிரிக்கெல்



**500 பிரிக்கெல்** (*500 Brickell*) என்பது அமெரிக்காவின் புளோரிடாவின் மயாமியின் சுற்றுப்பகுதியில் உள்ள ஒரு குடியிருப்பு வளாகமாகும். இந்த வளாகத்தில் இரண்டு காண்டோமினியம் கோபுரங்கள் உள்ளன. இவை *500 பிரிக்கெல் மேற்கு கோபுரம்* மற்றும் *500 பிரிக்கெல் கிழக்கு கோபுரம் ஆகும்.* இந்த இரண்டு கட்டிடங்களும் இரட்டை கோபுரங்களாக வடிவமைக்கப்பட்டன. இது 42 மாடிகளுடன் 426 அடி (130 மீட்டர்) உயரமுடையது. இந்த வானளாவிய கட்டிடத்தினை ஆர்கிடெக்டோனிகா கட்டிடக்கலை நிறுவனத்தினர் உருவாக்கினர். இந்த கட்டமைப்பினை தாமஸ் கிராமரின் போர்ட்பினோ குழு புளோரிடா குழுவுடன் இணைந்து நிறுவியது. கோபுரங்களின் கட்டுமானம் ஏப்ரல் 2005இல் தொடங்கியது. 2007ஆம் ஆண்டின் நடுப்பகுதியில் கட்டுமானப் பணியினை முடித்து 2008இல் முழுமையடைந்தது.  

- **மைபிரிக்கெல்**: 2012 முதல் 2014 வரை ஒரு சிறிய கட்டிடம் மைபிரிக்கெல், 500 பிரிக்கெல்லின் மேற்கே கட்டப்பட்டது. இதில் வாகன நிறுத்துமிடம் கட்டப்படாத போதிலும் வான்பாலம் வழியாக 500 ப்ரிகலின் அடிப்பகுதியுடன் இணைக்கப்பட்டது. மியாமில் பெரும் மந்தநிலைக்குப் பின்னர் கட்டப்பட்ட முதல் உயரமான கட்டிடம் இது. இது 2014இல் விற்கப்பட்டது.

## வடிவமைப்பு
500 பிரிக்கெல் முதலில் ஒரு மாபெரும் வளைவைப் பின்பற்றி வடிவமைக்கப்பட்டது. இரண்டு கோபுரங்களும் 10-அடுக்கு தளத்தில் இணைக்கப்பட்டுள்ளன. இரண்டு கோபுரங்களின் மேல் தளங்களும் ஒரு பெரிய வெள்ளை கூரையால் இணைக்கப்பட்டுள்ளன. ஒரு பெரிய குளம் அமைந்துள்ள இரண்டு கட்டிடங்களுக்கும் இடையில் அமைந்துள்ளது. இதன் மேற்பகுதியில் இருகட்டடங்களுக்கும் இடையிலான இடைவெளி வழியே முற்றத்தில் சூரிய ஒளி விழுகின்றது.
# மைக்கேல் ஜெய்சினோ



**மைக்கேல் ஜெய்சினோ** (பிறப்பு:அக்டோபர் 10, 1967) என்பவர் அமெரிக்க நாட்டு இசைக்கலைஞர் மற்றும் இசையமைப்பாளர் ஆவார். இவர் 1994 ஆம் ஆண்டு முதல் திரைப்படம், தொலைக்காட்சி மற்றும் நிகழ்பட ஆட்டம் போன்ற துறைகளில் இசை அமைத்து வருகிறார். இவர் தனது இசையப்பயணத்தில் அகாதமி விருது, பிரைம் டைம் எம்மி விருது மற்றும் மூன்று கிராமி விருதுகளைப் பெற்றுள்ளார்.  

இவர் ஜே. ஜே. ஏபிரகாம்சு, மாட் ரீவ்ஸ், பீட் டாக்டர், கொலின் டெரெவர்ரோ, ஜோன் வாட்ஸ், துரூ கோடார்ட், தி வச்சோவ்ஸ்கி போன்ற பிரபல இயக்குனர்களின் திரைப்படங்களில் பணிபுரிந்துள்ளார். மற்றும் ஜுராசிக் பார்க், டாக்டர் ஸ்ட்ரேஞ்ச், இசுபைடர்-மேன்: ஹோம்கம்மிங், சூப்பர் 8, டோன் ஒப் த பிளனட் ஒப் தி ஏப்ஸ், இசுபைடர்-மேன்: பார் பிரம் ஹோம் போன்ற பல திரைப்படங்களுக்கு இசை அமைத்துள்ளார். இவர் கால் ஆஃப் டியூட்டி மற்றும் மெடல் ஆப் கோனார் போன்ற நிகழ்ப்பட ஆட்டங்களுக்கும், அலைஸ், லாஸ்ட், பிரிஞ்சு போன்ற தொலைக்காட்சியை தொடர்களுக்கு இசைமைத்துள்ளார் என்பது குறிப்பிடத்தக்கது.
# பினு சதானந்தன்


**பினு சதானந்தன் (Binu Sadanandan)** (பிறப்பு 23 சூலை) ஒரு இந்திய திரைப்பட இயக்குநரும், திரைக்கதை எழுத்தாளரும், மலையாளத் திரையுலகில் பணியாற்றியதற்காக மிகவும் பிரபலமானவர்.  

பினு 2014 ஆம் ஆண்டு *இதிகாசா* என்ற திரைப்படத்தின் மூலம் அறிமுகமானார். பின்னர் *ஸ்டைல் (2016 படம்)* (2016) என்ற தனது இரண்டாவது படத்தை இயக்கினார். இராஜேசு அகஸ்டின் தயாரித்த *இதிஹாசா* வெளியான பிறகு பினு பிரபலமடைந்தார்.  

## தொழில்
இவர், புகைப்படக் கலைஞராக தனது வாழ்க்கையைத் தொடங்கினார். இதற்கிடையில், *இதிகாசா*வின் ஒரு வரி கதையை உருவாக்கினார். இது இவரது முதல் இயக்கமாக மாறியது. படம் 2014இல் வெளியிடப்பட்டது. இந்தப் படம் திரையரங்கில் நல்ல வசூலைக் கொண்டிருந்தது.  

இவரது அடுத்த படம் *ஸ்டைல்* 2016இல் வந்தது. இதுவும் ஒரு நல்ல வெற்றியைப் பெற்றது. தயாரிப்பில் இரண்டு ஆண்டுகளுக்கு மேலதிகமான ஆனாலும், ஒரு இயக்குநராக இவரது வாழ்க்கையில் ஒரு திருப்புமுனையை ஏற்படுத்தியது.  

## சொந்த வாழ்க்கை
இவர், கே.சதானந்தன், இராதாமணி ஆகியோருக்குப் பிறந்தார். இவர் தனது குழந்தைப் பருவத்தை எர்ணாகுளத்தில் உள்ள காலடியில் கழித்தார். காலடியின் சிறீ சங்கரா கல்லூரியில் இந்தியில் இளங்கலை பட்டம் பெற்றார். இவருக்கு கீது என்பவருடன் திருமணம் நடந்தது. இவர்களுக்கு இரண்டு குழந்தைகள் உள்ளனர்.
# ஜேக்கப் படலோன்



**ஜேக்கப் படலோன்** (*Jacob Batalon*, பிறப்பு:அக்டோபர் 9, 1996) என்பவர் அமெரிக்க நாட்டு நடிகர் ஆவார். இவர் மார்வெல் ஸ்டுடியோ தயாரித்த மார்வெல் திரைப் பிரபஞ்சத் திரைப்படங்களான இசுபைடர்-மேன்: ஹோம்கம்மிங் (2017), அவெஞ்சர்ஸ்: இன்பினிட்டி வார் (2018), இசுபைடர்-மேன்: பார் பிரம் ஹோம் (2019), அவெஞ்சர்ஸ்: எண்ட்கேம் (2019) போன்ற திரைப்படங்களில் 'நெட் லீட்ஸ்' என்ற கதாபாத்திரத்தில் நடித்ததன் மூலம் அறியப்படும் நடிகர் ஆனார்.  

## ஆரம்பகால வாழ்க்கை
படலோன் 9 அக்டோபர் 1996 ஆம் ஆண்டு ஹொனலுலு, ஹவாய்யில் பிலிப்பைன்ஸ் பெற்றோருக்கு மகனாகப் பிறந்தார். இவர் தனியார் கத்தோலிக்க பள்ளி செயின்ட் அந்தோனி பள்ளியில் பட்டம் பெற்ற பிறகு, அவர் டேமியன் மெமோரியல் பள்ளிக்குச் சென்றார், பின்னர் படலோன் கபியோலானி சமுதாயக் கல்லூரியில் இசைக் கோட்பாட்டைப் படித்தார், ஆனால் பின்னர் அங்கிருந்து வெளியேறினார். பின்னர் அவர் நாடகக் கலைகளுக்கான நியூயார்க் கன்சர்வேட்டரியில் நடிப்பு சார்ந்த இரண்டு ஆண்டிற்கான படிப்பை படித்தார்.  

## நடிப்புத்துறை
இவர் 2016 ஆம் ஆண்டில் 'நார்த் வுட்ஸ்' என்ற திரைப்படத்தில் தோன்றியதன் மூலம் நடிப்புத்துறைக்கு அறிமுகமானார். 2017 ஆம் ஆண்டு மார்வெல் திரைப் பிரபஞ்சத் திரைப்படமான ஸ்பைடர்-மேன்: ஹோம்கம்மிங் என்ற திரைப்படத்தில் பீட்டர் பார்க்கின் நண்பனான 'நெட் லீட்ஸ்' என்ற கதாபாத்திரத்தில் நடித்தார். பின்னர் அதன் தொடர்ச்சியான அவெஞ்சர்ஸ்: இன்பினிட்டி வார் (2018), ஸ்பைடர் மேன்: பார் பிரம் ஹோம் (2019), அவெஞ்சர்ஸ்: எண்ட்கேம் (2019) போன்ற படங்களில் அதே கதாபாத்திரத்தில் நடித்துள்ளார். 2018 ஆம் ஆண்டில் வயது வந்தோருக்கான 'எவெரி டே' என்ற திரைப்படத்திலும் நடித்துள்ளார்.  

## தனிப்பட்ட வாழ்க்கை
படலோனுக்கு ஏழு அரை உடன்பிறப்புகள் உள்ளனர். அவரது தாய்வழியில் இருந்து ஒரு சகோதரர் மற்றும் ஒரு சகோதரி மற்றும் அவரது தந்தை வழியில் இருந்து மூன்று சகோதரர்கள் மற்றும் இரண்டு சகோதரிகள் உள்ளனர். 2020 ஆம் ஆண்டில் பெயரிடப்படாத ஸ்பைடர் திரைப்படத்தொடருக்காக இவரின் கதாபாத்திரத்திற்காக 120 கிலோ உடல் எடையிலிருந்து 54 கிலோ குறைத்துள்ளார் என்பது குறிப்பிடத்தக்கது.
# ஜே. பி. சுமூவ்



**ஜெர்ரி ஏஞ்சலோ புரூக்ஸ்** (பிறப்பு:திசம்பர் 16, 1965) என்பவர் அமெரிக்க நாட்டு நடிகர், எழுத்தாளர், நகைச்சுவையாளர் மற்றும் குரல் நடிகர் ஆவார். இவர் 'டேப் காமெடி ஜாம்' என்ற நகைச்சுவை நிகழ்ச்சியின் மூலம் நகைச்சுவையாளராக தொலைக்காட்சித்துறையில் அறிமுகமானார். அதை தொடர்ந்து 'சனிக்கிழமை இரவு நேரலை' என்ற நிகழ்ச்சியை எழுதியுள்ளார் மற்றும் பலவேறு தருங்களில் தோன்றியும் உள்ளார். 2019 ஆம் ஆண்டு இசுபைடர்-மேன்: பார் பிரம் ஹோம் என்ற திரைப்படத்தில் 'ஜூலியஸ் டெல்' என்ற கதாபாத்திரத்தில் நடித்துள்ளார்.
# பனம்பிள்ளை கோவிந்த மேனன்


சந்திப்பில் இருந்த பனம்பிள்ளை கோவிந்த மேனனின் சிலை. இது ஒரு வாகன விபத்தில் உடைக்கப்பட்டது. இப்போதைய புதிய சிலை 2017இல் வைக்கப்பட்டுள்ளது.]]  
**பனம்பிள்ளை கோவிந்த மேனன்** (Panampilly Govinda Menon) (1 அக்டோபர் 1906 - 23 மே 1970) ஒரு இந்திய அரசியல்வாதியும், சுதந்திர போராட்ட வீரரரும், வழக்கறிஞருமாவார்.  
## சுயசரிதை
இவர், 1906 அக்டோபர் 1 ஆம் தேதி இந்தியாவின் கேரளவின் திருச்சூர் மாவட்டத்தில் சாலக்குடி அருகே கலக்காடு கிராமத்தில் குமாரபிள்ளை கிருட்டிண மேனன், மாதவி அம்மா ஆகியோரின் நான்காவது மகனாகப் பிறந்தார். இவர் தனது மாமா குஞ்சுன்னி மேனனின் பாதுகாப்பில் வளர்ந்தார்.  

பிரபல கவிஞர் இரவீந்திரநாத் தாகூர் கேரளாவுக்கு வந்தபோது, ஆலுவாவில் ஒரு பொது நிகழ்ச்சியில் கலக்குடி வழியாக செல்லவிருந்தபோது, கோவிந்த மேனனும் இவரது நண்பர்களும் அவரை சந்திக்க சென்றனர். இதற்காக இவருக்கு பள்ளி அதிகாரிகள் தண்டனை வழங்கினர். ஒரு மாணவராக இவர் வைக்கம் போராட்டத்திலும் கலந்து கொண்டார்.  

திருச்சூர் புனித தோமையா கல்லூரியில் பட்டம் பெற்றார். மூத்த வழக்கறிஞர் எம். சி. ஜோசப் என்பவரிடம் தனது சட்டப் பயிற்சியைத் தொடங்கினார். கேரள உக்திவாதி சங்கத்தின் முதல் பொருளாளராக இருந்தார். பின்னர் இவர் தனது பயிற்சியை எர்ணாகுளத்திற்கு மாற்றினார். தனது கல்லூரி நாட்களில் சுதந்திர இயக்கத்தில் அதிக ஈடுபாடு கொண்டு, பல நடவடிக்கைகளில் பங்கேற்றார். இவர் தொடர்ந்து பல துறைகளில் சிறந்து விளங்கினார். கல்லூரியில் இடைநிலைப் படிப்பை முடித்த பின்னர், திருச்சிராப்பள்ளி புனித சூசையப்பர் கல்லூரியில் இளங்கலையையும், சென்னை, அம்பேத்கர் சட்டக் கல்லூரியில் சட்டப் பட்டமும் பெற்றார்.  

## அரசியல்
பின்னர் 1930களில் இவர் கொச்சி இராச்சியத்தின் அரசியலில் முக்கியத்துவம் பெற்றார். மேலும், 1947இல் மாநிலத்தின் திவானாக சிலகாலம் பணியாற்றினார். திருவிதாங்கூர் மற்றும் கொச்சி ஒன்றிணைக்கப்பட்ட பிறகு பறவூர் தா. கி. நாராயண பிள்ளையின் கீழ் கல்வி அமைச்சராகவும், ஏ. ஜே. ஜான் ஆனாப்பரம்பில் கீழ் நிதி அமைச்சராகவும் பணியாற்றினார். 1955-1956 ஆம் ஆண்டில் திருவாங்கூர்-கொச்சியின் முதல்வராக இருந்தார். இவர் 1962 முதல் தான் இறக்கும் வரை முகுந்தபுரம் மக்களவைத் தொகுதியைப் பிரதிநிதித்துவப்படுத்தினார். இவர் மத்திய சட்டம் மற்றும் இருப்புப்பாதைத் துறை அமைச்சராகவும் (1969-1970) உணவு மற்றும் வேளாண்மை அமைச்சராகவும் இருந்தார். மேலும்,கே.கருணாகரனின் அரசியல் வழிகாட்டியாகவும் இருந்தார்.  

## மரியாதை
2006 ஆம் ஆண்டில், இவரது பிறந்த நாள் நூற்றாண்டு விழா கொண்டாட்டங்களை அப்போதைய இந்தியக் குடியரசுத் தலைவர் ஆ. ப. ஜெ. அப்துல் கலாம் அவர்கள் திறந்து வைத்தார். பின்னர் இவரது நினைவாக சாலக்குடியில் பனம்பிள்ளை நினைவு அரசு கல்லூரி என்று ஒரு கல்லூரி கட்டப்பட்டது.
# பறவூர் தா. கி. நாராயண பிள்ளை



**பறவூர் த. கி. நாராயண பிள்ளை** (*Paravoor T. K. Narayana Pillai*) (25 மார்ச் 1890 &ndash; சூன் 23 1971) இந்தியாவில் பிரித்தானிய ஆட்சியின் போது ஒரு இந்திய சுதந்திர போராட்ட வீரராகவும், அவர்களின் ஆட்சிக்கு எதிராக போராடிய இந்திய தேசிய காங்கிரசின் உறுப்பினராக இருந்தார். இவர் திருவிதாங்கூரின் கடைசி திவானாகவும், 1949 இல் உருவான திருவிதாங்கூர்-கொச்சியின் முதல் முதல்வராகவும் இருந்தார். பொதுவாக இவர் பறவூர் டி.கே என்று அழைக்கப்பட்டார்.  

## ஆரம்ப கால வாழ்க்கை
நாராயண பிள்ளை, பிரித்தானிய இந்தியாவின் திருவிதாங்கூரில் உள்ள வடக்கு பறவூரில், தாழத்துவீட்டில் மாதவி அம்மாவுக்கும், சேரநல்லூர் கிருட்டிணன் கர்த்தாவுக்கும் மகனாகப் பிறந்தார். ஆலுவாவிலுள்ள இயூனியன் கிறித்துவக் கல்லூரியில் கல்வி கற்ற இவர், 1911இல் இளங்கலை கலை பட்டம் பெற்றார்.  
### அரசியல் வாழ்க்கை
1924 ஆம் ஆண்டில், இந்திய தேசிய காங்கிரசின் வடக்கு பறவூர் பிரிவின் வட்டத் தலைவரானார். 1932இல் காங்கிரசின் திருவிதாங்கூர்-கொச்சின் செயலாளராகவும், 1938இல் அதன் தலைவராகவும் இருந்தார். திருவிதாங்கூர் மாநில காங்கிரசின் நிறுவன உறுப்பினராக இருந்தார். திருவிதாங்கூரின் திவான் சே. ப. இராமசாமி ஐயருக்கு எதிரான குற்றச்சாட்டுகளுக்காக 1939 ஆம் ஆண்டில், பல தலைவர்களுடன் கைது செய்யப்பட்டார். மேலும் இவர்கள் குற்றச்சாட்டுகளை திரும்பப் பெறும் வரை சிறையிலிருந்தனர். 1948 ஆம் ஆண்டில், கொச்சி இராச்சியத்திலுள்ள பொது நூலகங்களை ஊக்குவிக்கும் ஒரு குழுவான ஐக்கிய திருவிதாங்கூர்-கொச்சின் கிரந்தசாலா சங்கத்தின் தலைவராக ஐக்கிய திருவிதாங்கூர்-கொச்சின் கிரந்தசால சங்கம் என்ற குழுவின் தலைவராக நியமிக்கப்பட்டார்.  

### திவானாக
அக்டோபர் 22, 1948 அன்று , திருவிதாங்கூரின் இரண்டாவது மற்றும் கடைசி திவானானார். மாநிலத்தில் பலமடைந்து வந்த பொதுவுடைமை இயக்கத்தை அடக்குவதற்கும் நிலப்பிரபுக்களுக்கு எதிராக கலவரங்களை ஏற்பாடு செய்வதற்கும் இவரது அரசாங்கம் பெரிய அளவிலான நடவடிக்கைகளை எடுத்தது. கொச்சி - திருவிதாங்கூர் மாநிலங்களை இணைப்பதன் மூலம் புதிய மாநிலம் உருவாக்கப்பட்ட பின்னர், அடுத்த ஆண்டு, திருவிதாங்கூர்-கொச்சியின் முதல் முதல்வரானார். திருவிதாங்கூர்-கொச்சி மாநிலத்தில் இவர் பெற்ற வெற்றிகளுக்கு பலர் தீவிர ஆதரவாளர்களாக இருந்தார்கள். அவர்களில் இவரது தனிப்பட்ட செயலாளர், திருவனந்தபுரத்தில் உள்ள கரிக்கக்கோமில் இருந்து பிரபலமான சுதந்திர போராட்ட வீரர், கரிக்காக்கோம் எஸ்.நாராயண பிள்ளை முக்கியமானவர். காங்கிரசு சட்டமன்றக் கட்சியின் தலைவராக ஏகமனதாக தேர்ந்தெடுக்கப்பட்ட நாராயண பிள்ளை 1949 சூலை 1 முதல் முதலமைச்சராக பொறுப்பேற்றார்.  

சி. கேசவன் தலைமையிலான அடுத்த அமைச்சரவையில் இவர், உணவு, தொழிலாளர் மற்றும் கல்வி அமைச்சரானார்.  

## இறப்பு
நாராயண பிள்ளை, அரசியலில் இருந்து ஓய்வு பெற்று தனது நேரத்தை எழுத்துக்காக அர்ப்பணித்தார். தான் இறக்கும் வரை மூட்டழற்சியால் பாதிக்கப்பட்டு சில ஆண்டுகள் படுக்கையில் இருந்தார்.  

பின்னணிப் பாடகி சுஜாதா மோகன், மறைந்த பாடகி இராதிகா திலக் பின்னணிப் பாடகி சுவேதா மோகன் ஆகியோர் இவரது பேத்திகள்.
# ஹிட்லர் உமாநாத்


**இட்லர் உமாநாத்** (*Hitler Umanath*) என்பது 1982 ஆம் ஆண்டு வெளியான இந்திய தமிழ் திரைப்படம் ஆகும். பி. மாதவன் இயக்கி, பி. வி. துளசிராம் தயாரித்த இப்படத்தில் சிவாஜி கணேசன், கே. ஆர். விஜயா, சத்தியராஜ், சுருளி ராஜன் ஆகியோர் நடித்தனர். இப்படத்திற்கு எம். எஸ். விஸ்வநாதன் இசை அமைத்தார்.  

## கதை
அடோல்ப் இட்லருடன் ஒத்திருக்கும் உமாநாத் விரைவில் தன்னை மிகவும் வலிமையான, ஆற்றல்மிக்க நபராக வளர்த்துக் கொள்கிறார். இட்லரின் கவர்ச்சியான ஆளுமை மற்றும் தலைமைத்துவ திறன்களைப் பற்றி அவரது மனைவி மேலும் மேலும் அவருக்கு கூறுவதால், அவர் ஒரு கவர்ச்சியான தலைவராகவும், வெற்றிகரமான தொழிலதிபராகவும் மாறுகிறார். இறுதியில், இட்லரின் தீய செயல்களைப் பற்றி அறிந்தவுடன், அத்தகைய தீய நபரைப் பின்பற்றி வாழ்நது குறித்து வருத்தப்படுகிறார்.  

## நடிகர்கள்

- சிவாஜி கணேசன் உமாநாத்தாக
- கே. ஆர். விஜயா லட்சுதியாக
- சத்யராஜ்
- சுருளி ராஜன்
- சாரி உமாநாத்தின் மகளாக
- பேபி அஞ்சு
- பாலகிருஷ்ணன் சிறப்புத் தோற்றத்தில்
- என். எஸ. ராம்ஜி
- சத்தீஷ்
- சாமிகண்ணு
- எஸ். ராமராவ்
- வீரராகவன்
- பீலி சிவம்
- மேஜர் சுந்தரராஜன் சிறப்புத் தோற்றத்தில்
- வி. எஸ். ராகவன் சிறப்புத் தோற்றத்தில்
- காத்தாடி ராமமூர்த்தி சிறப்புத் தோற்றத்தில்
- சரோஜா
- ஜெயசந்திரா

## இசை
இப்படத்திற்கு எம். எஸ். விஸ்வநாதன் இசைமயமைத்துள்ளார். அனைத்து பாடல் வரிகளையும் கண்ணதாசன் எழுதினார்.  

- சிலை வண்ணம் - வாணி ஜெயராம்
- நம்பிக்கை - பி. சுசீலா
- சார் உங்களத்தான் - டி. எம். சௌந்தரராஜன்
# மும்மெத்தில் காலியம்



**மும்மெத்தில் காலியம்** *(Trimethylgallium)* Ga(CH<sub>3</sub>)<sub>3</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கரிமகாலியம் சேர்மமாகும். தன்னிச்சையாகத் தீப்பிடித்து எரியக்கூடிய இந்நீர்மம் நிறமற்றதாக காணப்படுகிறது. மும்மெத்தில் அலுமினியம் போல அல்லாமல் மும்மெத்தில் இண்டியத்தைப் போல ஒத்த பண்புகளைக் கொண்டு ஒற்றைப்படி மூலக்கூறாக இது பலபடிகளை உருவாக்குகிறது.  

## தயாரிப்பு
மெத்தில் இலித்தியம், போன்ற பல்வேறு மெத்திலேற்றும் முகவர்கள் காலியம் முக்குளோரைடுடன் வினைபுரிந்து மும்மெத்தில் காலியம் உருவாகிறது.  
ஈதரிலுள்ள மெத்தில்மக்னீசியம் அயோடைடு சேர்மத்தைப் பயன்படுத்தி குறைந்த அளவில் ஆவியாகும் ஈரெத்தில் ஈதர் கூட்டுவிளைபொருளை மும்மெத்தில் காலியத்தைக் கொண்டு தயாரிக்கலாம். ஈதர் ஈந்தணைவிகள் இவ்வினையில் நீர்ம அமோனியாவுடன் இடப்பெயர்ச்சி அடையக்கூடும். .  

## பயன்பாடுகள்
GaAs, GaN, GaP, GaSb, AlGaInP, இண்டியம் காலியம் ஆர்சினைடு, இண்டியம் காலியம் நைத்திரைடு, இண்டியம் காலியம் பாசுப்பைடு போன்ற காலியத்தைக் கொண்டுள்ள சேர்மக் குறைகடத்திகளின் உலோகக்கரிம வேதியியல் ஆவிப்படிவு செயல்முறைகளில் காலியம் தனிமத்திற்கான மூலமாக மும்மெத்தில் காலியம் பயன்படுகிறது. ஒளி உமிழும் டையோடு விளக்குகள் தயாரிப்பிலும் குறைகடத்திகள் தயாரிப்பதற்கான முன்னோடிச் சேர்மங்களாகவும் இவை பயன்படுகின்றன.
# என் செல்வம்


**என் செல்வம்** (*En Selvame*) என்பது 1985 ஆம் ஆண்டு வெளிவந்த ஒரு இந்திய தமிழ் திரைப்படம் ஆகும். எஸ். பி. முத்துராமன் இயக்கிய இப்படதில் சுமன், அம்பிகா ஆகியோர் முன்னணி வேடங்களில் நடித்துள்ளனர்.  

## நடிகர்கள்

- சுமன்
- அம்பிகா
- பேபி அஞ்சு

## இசை
இப்படத்திற்கு இளையராஜா இசையமைத்தார்.  
| 1 | "சொன்னாலும் நலலே. . . " | மலேசியா வாசுதேவன், எஸ். பி. சைலஜா | பஞ்சு அருணாசலம் |
| --- | --- | --- | --- |
| 2 | "அன்பே தேவம் என்றே. . . " | ராதிகா | பஞ்சு அருணாசலம் |
| 3 | "காலம் நேரம் கனிந்து வரும். . . " | மலேசியா வாசுதேவன், எஸ். ஜானகி | பஞ்சு அருணாசலம் |
| 4 | "நான் வாழ குருத்து அழகு. . . " | எஸ்.ஜானகி | கங்கை அமரன் |
# பிரதாப் (திரைப்படம்)


**பிரதாப்** (*Pratap*) என்பது 1993 ஆம் ஆண்டு வெளியான இந்தியத் தமிழ் அதிரடித் திரைப்படம் ஆகும். அர்ஜுன் எழுதி இயக்கி தயாரித்த இத்திரைப்படத்தில், இவருடன் குஷ்பூ, சனகராஜ், தேவன், ராக்கி ராஜேஷ் ஆகியோர் நடித்திருந்னதனர். படத்திற்கான இசையை மரகதமணி மேற்கொண்டார். இப்படம் தெலுங்கில் *முட்டா ரவுடி* என்று பெயரில் வெளியிடப்பட்டது.  

## நடிகர்கள்
- அர்ஜுன் - பிரதாப்
- குஷ்பூ
- ஜனகராஜ்- இராஜப்பா
- தேவன்- மைக்கேல் ராஜா
- ராக்கி ராஜேஷ் - அலெக்ஸ் ராஜா
- ஜே. டி. சக்ரவர்த்தி - விமல் ராஜா
- அஞ்சு பிரியா

## இசை
இப்படத்திற்கு மரகதமணி இசையமைத்திருந்தார்.  

### தமிழ் பதிப்பு

### தெலுங்கு பதிப்பு
இந்த படம் தெலுங்கில் *முட்டா ரவுடி* என்று பெயரிடப்பட்டது.  

## வரவேற்பு
பிரதாப் திரைப்படம் 1993 ஏப்ரல் 16 அன்று வெளியானது. *இந்தியன் எக்ஸ்பிரஸ்* இந்த படத்தை குறித்து எழுதியபோது "அர்ஜுனுக்கு தையல்காரர்" என்று குறிப்பிட்டது.
# இராகவன் திருமுல்பாடு


வைத்யபூசணம் **கே. இராகவன் திருமுல்பாடு** (Raghavan Thirumulpad) (20 மே 1920 - 21 நவம்பர் 2010) ஒரு ஆயுர்வேத அறிஞரும், பயிற்சியாளருமாவார். திருமுல்பாடு என்பது மருத்துவ அலங்காரமாகும். மே 20, 1920 இவர் நாராயண ஐயர், இலட்சுமிகுட்டி ஆகியோரின் மூத்த மகனாகப் பிறந்தார். இவர், சமசுகிருதம், மெய்யியல் சோதிடம், இலக்கணம் போன்றவற்றை பல்வேறு ஆசிரியர்களின் கீழ் படித்தார். இவர், சென்னையில் இந்தியன் இரயில்வே எழுத்தராக பணியாற்றினார். இந்த சந்தர்ப்பத்தில், இவர் நோய்வாய்ப்பட்டு ஆயுர்வேத சிகிச்சையை நாடினார். மருத்துவர் வாசுதேவன் நம்பீசனின் சிகிச்சையில் ஈர்க்கப்பட்ட இவர், அவரது சீடத்துவத்தை ஏற்றுக்கொண்டு, குருகுல பாணியில் மருத்துவம் பயின்றார். பின்னர், வைத்யபூசணம் என்ற பட்டப்படிப்பு தேர்வில் தேர்ச்சி பெற்றார். மிகச் சிறிய வயதிலிருந்தே இவர் காந்தியச் சிந்தனையால் ஈர்க்கப்பட்டார். மேலும் காதியை பயன்படுத்தவும் பிரச்சாரம் செய்யவும் தொடங்கினார்.  

## சிகிச்சை முறை
இவர், ஜான் ரஸ்கின் எழுதிய, *அன்டு திஸ் லாஸ்ட்* என்ற கட்டுரையால் மிகவும் ஈர்க்கப்பட்டார். மேலும் தனது அன்றாட மருத்துவ நடைமுறையில் அதன் நெறிமுறைகளை செயல்படுத்த முயன்றார். இது அந்த காலத்தில் இந்தியா முழுவதும் நிலவிய ஆயுர்வேத நடைமுறையின் மாற்றத்தின் மாற்றமாகும். இவர் தனது சிகிச்சையில் வாழ்க்கை முறை மாற்றங்களுக்கு அதிக முக்கியத்துவம் அளித்தார். மேலும் மருத்துவத்திற்கு குறைந்த முக்கியத்துவம் கொடுக்கப்பட்டது. நோய்களைத் தடுப்பதில் உடல் உடற்பயிற்சியின் முக்கியத்துவம் குறித்து அதிகபட்ச அழுத்தம் கொடுக்கப்பட்டது. ஆரோக்கியமான வாழ்க்கை கட்டமைக்கப்பட்ட நான்கு தூண்களாக ஆரோக்கியமான உணவு, ஆழ்ந்த தூக்கம், மிதமான காமம், உகந்த உடற்பயிற்சி ஆகியவற்றை சிறப்பிக்கும் ஒரு பாணியை இவர் ஊக்குவித்தார். இவர், பல இளம் ஆயுர்வேத பட்டதாரிகளுக்கு ஆயுர்வேதத்தை மிகவும் தர்க்கரீதியான விஞ்ஞான ஆனால் எளிமையான பாணியில் கற்பித்தார். இவர் தனது சாலக்குடியில் வசித்து வந்தார்.  

## தனிப்பட்ட வாழ்க்கை

இவர், விசாலாட்சி தம்புராட்டி என்பவரை மணந்தார். இவர்களுக்கு முரளி (மருத்துவர்), முகுந்தன், முராரி, இரவிவர்மா என்ற நாங்கு மகன்களும், முத்துலட்சுமி என்ற ஒரு மகளும் இருந்தனர். முத்துலட்சுமி ஒரு சமசுகிருத பேராசிரியராகவும், எழுத்தாளராகவும், காலடி சங்கரா பல்கலைக்கழகத்தில் வேதாந்தத் துறைத் தலைவராகவும் இருக்கிறார். 2008 ஆம் ஆண்டிற்கான மொழிபெயர்ப்பிற்கான கேரள சாகித்ய அகாடமி விருதைப் பெற்ற இவர், சனவரி 2009 இல் இறந்தார்.  

## இறப்பு
இவர் 2010 நவம்பர் 21 அன்று இறந்தார். இறந்த இரண்டு மாதங்களுக்குப் பிறகு, 25 சனவரி 2011 அன்று, பத்ம பூசண் விருது வழங்கப்பட்டது.
# நவல்பூர் மாவட்டம்



**நவல்பூர் மாவட்டம்** (**Nawalpur**) , நேபாளத்தின் ஏழு மாநிலங்களில் ஒன்றான கண்டகி மாநிலத்தில் அமைந்த 11 மாவட்டங்களில் ஒன்றாகும். இதன் நிர்வாகத் தலைமையிடம் **கவாசோட்டி** நகரம் ஆகும்.  

முன்னர் இந்த மாவட்டத்தின் பகுதிகள் நவல்பராசி மாவட்டத்தில் இருந்தது. 20 செப்டம்பர் 2015 அன்று மாவட்டகளைச் சீரமைக்கும் போது, நவல்பராசி மாவட்டத்தை **நவல்பூர் மாவட்டம்** மற்றும் பராசி மாவட்டம் என இரண்டாகப் பிரிக்கப்பட்டது.  

நவல்பூர் மாவட்டத்தின் மொத்தப் பரப்பளவு 1043.1 சதுர கிலோ மீட்டராகும். 2011 நேபாள மக்கள் தொகை கணக்கெடுப்பின் படி, நவல்பூர் மாவட்டத்தின் மொத்த மக்கள் தொகை 3,10864 ஆகும்.  

## உட்பிரிவுகள்
நவல்பூர் மாவட்டம் 8 உள்ளாட்சிப் பிரிவுகளாகப் பிரிக்கப்பட்டுள்ளது.  

### நகர்புற உள்ளாட்சிகள்
- கவசோட்டி (தலைமையிடம்)
- கயிந்தகோட்
- தேவசூலி
- மத்தியபிந்து

### கிராமிய நகராட்சிகள்
- பௌடிகாளி
- புலிங்தர்
- வினய் திரிவேணி
- ஹப்செகோட்

## இதனையும் காண்க
- பராசி மாவட்டம்
# கார்த்திகப்பள்ளி


**கார்த்திகப்பள்ளி** (Karthikappally) என்பது இந்திய மாநிலமான கேரளாவில் உள்ள ஆலப்புழா மாவட்டத்தில் உள்ள ஒரு கிராமமாகும்.  

## வரலாறு
கார்த்திகப்பள்ளி ஒரு காலத்தில் பௌத்த மையமாக இருந்தது. 904-933 ஆம் ஆண்டில் திருவிதாங்கூரின் ஆட்சியாளரான மார்த்தாண்ட வர்மர், இந்த ஊரை திருவிதாங்கூருடன் சேர்த்தார். 1742 மற்றும் 1753 ஆம் ஆண்டுகளில் அருகிலுள்ள இடங்களான காயம்குளம், அம்பலப்புழா ஆகியவை கார்த்திகப்பள்ளியுடன் சேர்க்கப்பட்டன. அதன் பின்னர் இது ஒரு முக்கிய பிராந்தியமாக மாறியது. இப்போது இருக்கும் புரக்காடும் காயம்குளம் இடையேயான பகுதி ஒரு காலத்தில் இதனுடன் இருந்தது.  

ஹரிப்பாடு கார்த்திகப்பள்ளி வட்டத்தின் தலைமையகமாக உள்ளது. மன்னார்சாலை கோயில் கிராமத்திற்கு அருகிலுள்ள புகழ்பெற்ற ஆலயமாகும். பாண்டி என்ற ஒரு தீவும் இங்கு அமைந்துள்ளது.  

## புள்ளிவிவரங்கள்
2001 இந்திய மக்கள் தொகை கணக்கெடுப்பின்படி, கார்த்திகப்பள்ளியில் 19064 என்ற அளவில் மக்கள் இருக்கின்றர். இதில் 9107 ஆண்களும் 9957 பெண்களும் உள்ளனர் .
# பராசி மாவட்டம்



**பராசி மாவட்டம்** (**Parasi District**) ( நேபாளத்தின் லும்பினி மாநிலத்தில் அமைந்த 12 மாவட்டங்களில் ஒன்றாகும். இதன் நிர்வாகத் தலைமையிடம் இராமகிராமம் நகரம் ஆகும்.  

பழைய நவல்பராசி மாவட்டத்தின் மேற்கு பகுதிகளைக் கொண்டு 20 செப்டம்பர் 2015 அன்று புதிய பராசி மாவட்டம் நிறுவப்பட்டது.  

இம்மாவட்டத்தின் மொத்த பரப்பளவு 634.88 சதுர கிலோ மீட்டர் ஆகும். 2011 நேபாள மக்கள் தொகை கணக்கெடுப்பின் இதன் மக்கள்தொகை 3,21,058 ஆகும். individuals.  

## மாவட்ட உட்பிரிவுகள்
இந்த மாவட்டம் 7 நகர்புற நகராட்சிகளாகவும், 4 கிராமிய நகராட்சிகளாகவும் பிரிக்கப்பட்டுள்ள்து.  

### நகர்புற நகராட்சிகள்
- பர்தகட்
- இராமகிராமம்
- சுன்வால்

### கிராமிய நகராட்சிகள்
- சுஸ்தா
- பல்கிநந்தன்
- பிரதாப்பூர்
- சரவால்

## இதனையும் காண்க
- நேபாளத்தின் மாவட்டங்கள்
# சிங்கோலி

**சிங்கோலி** (Chingoli) இந்திய மாநிலமான கேரளாவில் ஆலப்புழா மாவட்டத்தில் கார்த்திகப்பள்ளி வட்டத்தில் ஹரிப்பாடு அருகே அமைந்துள்ள ஒரு நகர்ப்புற கிராமமாகும். இது நவீன நகர வாழ்க்கை முறை மற்றும் கேரளாவின் பாரம்பரிய மதிப்புகள் இரண்டின் கலவையாகும். இந்த கிராமத்தில் தன்னியக்க வங்கி இயந்திர வசதிகள், வாகன வசதிகள், ஆயுர்வேத மருத்துவமனைகள், பல் மருத்துவமனைகள், சிறு வணிக வளாகங்கள் போன்றவை உள்ளன.  

## போக்குவரத்து
சிங்கோலியை சாலை மற்றும் இரயில் மூலம் அணுகலாம். அருகிலுள்ள பெரிய பேருந்து நிலையமான ஹரிபாடு சுமார் 4–5 ஆகும்&nbsp;கி.மீ தூரத்திலும், அருகிலுள்ள தொடர்வண்டி நிலையமான ஹரிபாடு ரயில் நிலையம் 5 கி.மீ தூரத்திலும் உள்ளது.  

மாநிலத்திற்கு வெளியில் இருந்து வருபவர்களுக்கு, கொச்சின் விமான நிலையம் (117 கி.மீ), திருவனந்தபுரம் விமான நிலையம் (116 கி.மீ), ஆலப்புழா தொடருந்து நிலையம் (35 கி.மீ) ஆகியவை அணுகலுக்கான முக்கிய முக்கிய இடங்களாகும்.  

## ஆர்வமுள்ள இடங்கள்
சிங்கோலி கிராமத்தில் பல இந்து கோவில்கள் உள்ளது. அவற்றில் மன்னார் சாலை நாகராஜன் கோயில், ஹரிப்பாடு சுப்பிரமணிய சுவாமி கோயில், எவூர் கிருட்டிணசாமி கோயில், கஞ்சூர் துர்கா தேவி கோயில், வெட்டிகுளங்கரா தேவி கோயில் ஆகியவை மிகவும் பிரபலமானவை. கவில்பாடிக்கல் கோயில், மாரியம்மன் கோயில், புவனேசுவரி தேவி கோயில் ஆகியவை கிராமத்தின் மிகவும் பிரபலமான கோயில்களில் ஒன்றாகும்.  

## தொழிற்சாலைகள்
காயங்குளம் தேசிய அனல் மின் நிறுவனம் சிங்கோலிக்கு அருகில் அமைந்துள்ளது. இந்நிறுவனம் பிராந்திய அளவிலான பொருளாதார வளர்ச்சியை மேம்படுத்துகிறது.  
சிறீ இராம கிருட்டிணா மருந்தகம் மற்றும் சிங்கோலி ஆயுர்வேத மருத்துவமனை என அழைக்கப்படும் 1908 ஆம் ஆண்டில் நிறுவப்பட்ட ஆயுர்வேத மருத்துவமனை ஆயுர்வேத சிகிச்சைகளுக்காக இந்தியர்களையும் வெளிநாட்டினரையும் ஈர்க்கிறது.
# அசோகன் (நடிகர்)


**அசோகன்** (Ashokan) மலையாளத் திரைப்படங்களில் நடித்துவரும் ஒரு இந்திய நடிகராவார். *1*979 ஆம் ஆண்டில் சிறந்த திரைப்படத்திற்கான தேசிய திரைப்பட விருதை வென்ற *பெருவாழியம்பலம்* மூலம் இவர் அறிமுகமானார். *யவனிகா* (1982), *யுவஜனோத்ஸவம்* (1986), *தூவானத்தும்பிகள்* (1987), *மூனாம் பக்கம்* (1988), *ஹரிஹர் நகர்* (1990), *அமரம் (1990), மற்றும் *2 ஹரிஹர் நகர்* (2009) ஆகிய படங்களில் இவர் மிகவும் பிரபலமானார்.*  

## தொழில்
1979ஆம் ஆண்டில் பத்மராஜன் இயக்கிய *பெருவாழியம்பலம்* என்ற படத்தில் அறிமுகமானார். இதில் இவர் 15 வயது சிறுவனாக நடித்திருந்தார். இதைத் தொடர்ந்து பத்மராஜனின் படங்களான *அரப்பட்டா கேட்டியா கிராமத்தில்* (1986), *தூவானத்தும்பிகள்* (1987) *மூனாம் பக்கம்* (1988) ஆகிய படங்கள் இவருக்கு திருப்பத்தை ஏற்படுத்தியது. அடூர் கோபாலகிருஷ்ணனின் இயக்கத்தில்* அனந்தரம்* என்ற படத்தில் இவர் முக்கிய வேடத்தில் நடித்தார். பி.வேணு இயக்கிய தேசியத் திரைப்பட வளர்ச்சிக் கழகத் திரைப்படமான *பரிணாமம்* (2003) என்ற திரைப்படத்தில் இவர் நடித்தார். இது இசுரேலில் நடைபெற்ற அஷ்டோத் சர்வதேச திரைப்பட விழாவில் சிறந்த திரைக்கதை விருதை வென்றது. இவரது ஆரம்ப வாழ்க்கையில்,தான் ஒரு பின்னணி பாடகராக ஆசைப்பட்டார். பாடுவதில் தெளிவான திறமையுடன், தொலைக்காட்சியில் பல்வேறு திரைப்பட-பாடல் சார்ந்த நிகழ்ச்சிகளை தொகுத்து வழங்கியுள்ளார்.  

## சொந்த வாழ்க்கை
இவர், சாமுதாயத்தில் என். பி. உன்னிதன், அழகத் சாவித்ரி ஆகியோரின் நான்கு குழந்தைகளில் ஒருவராக 23 மே 1961 அன்று ஆலப்புழா மாவட்டத்தின் செப்பாட்டில் பிறந்தார். இவரது தந்தை நடுவண் புலனாய்வுச் செயலகத்தின் அரசு வழக்குறைஞராக இருந்தார். இவரது தாய் இல்லத்தரசியாவார். இவருக்கு இராதாகிருட்டிணன் உன்னிதன், பிரசன்னா குமார், ஹரிகுமார் என்ற மூன்று சகோதரர்கள் உள்ளனர். இவர் இளம் வயதிலேயே தந்தையை இழந்தார். தனது தாயால் வளர்க்கப்பட்டார். அசோகன் தனது அடிப்படைக் கல்வியை சிங்கோலி, கார்த்திகப்பள்ளி பள்ளிகளில் தனது பள்ளிப்படிப்பை முடித்த இவர், ஹரிபாடின் நங்கியர்குளங்கரை, டி.கே மாதவ நினைவுக் கல்லூரியில் கலைப் பட்டம் பெற்றார். *பெருவாழியம்பலம்* என்ற படத்தில் ஒரு பாத்திரம் வழங்கப்பட்டபோது இவர் கல்லூரியில் முதலாம் ஆண்டு படித்து வந்தார்.  

சிறீஜா என்பவரை மணந்த இவருக்கு கார்த்தியாயினி என்ற மகள் உள்ளார். இவர்கள் தற்போது சென்னையில் வசிக்கின்றனர்.